ORDE do 27 de marzo de 2006 pola que se fixa o importe do crédito dispoñible na anualidade 2006, correspondente ás medidas complementarias na pesca costeira artesanal, regulamentadas pola Orde do 4 de xuño de 2003, modificada pola do 14 de decembro de 2005, e se delega no director xeral de Estruturas e Mercados da Pesca a resolución destas axudas.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 07/04/2006

A Orde do 4 de xuño de 2003 (DOG nº 109, do 6 xuño), modificada pola Orde do 14 de decembro de 2005 (DOG nº 244, do 22 de decembro), regulamenta a solicitude e trámite das axudas correspondentes ás medidas complementarias na pesca costeira artesanal e o procedemento de concesión de primas globais a tanto alzado. Nela determinábase un prazo de solicitude aberto no tempo ata agosto de 2006, e fixaba a contía do crédito correspondente á dita anualidade.
Aprobados os orzamentos da Comunidade Autónoma de Galicia para o ano 2006, pola Lei 7/2005, do 29 de decembro, cómpre, xa que logo, facer pública a contía do crédito orzamentario destinado a facer fronte ás ditas axudas.
A maiores, inclúese a posibilidade de incrementar esta contía da anualidade de 2006, fixada nos orzamentos en vigor, en función das dispoñibilidades orzamentarias.
Por outra banda, a recente modificación da estrutura orgánica da Consellería de Pesca e Asuntos Marítimos e a asignación da xestión desta orde de axudas á Dirección Xeral de Estruturas e Mercados da Pesca, fai necesario modificar as referencias aos órganos de instrución e xestión das axudas, adaptándoas á nova estrutura.
Para tal obxeto, esta consellería
DISPÓN:
Artigo 1º.-Crédito orzamentario do 2006.
As axudas tramitadas ao abeiro da Orde do 4 de xuño de 2003 (DOG nº 109), modificada pola Orde do 14 de decembro de 2005 (DOG nº 244), pola que se establecen as bases e condicións para a adopción de medidas complementarias na pesca costeira artesanal e se regula o procedemento de concesión de primas globais a tanto alzado, tramitaranse na anualidade 2006 con cargo ás aplicacións orzamentarias 14.03.612.B.770.3, por un importe global de 250.000 euros, e 14.03.612.B.780.0, por un importe global de 250.000 euros.
Artigo 2º.-Ampliación do crédito.
A contía establecida no artigo anterior para a anualidade 2006 poderá ser ampliada en función das dispoñibilidades orzamentarias.
Artigo 3º.-Concesión das axudas.
A concesión de axudas quedará limitada, en todo caso, ás dispoñibilidades orzamentarias.
Disposicións derradeiras
Primeira.-As competencias atribuídas na Orde do 4 de xuño de 2003 (DOG nº 109), modificada pola Orde do 14 de decembro de 2005 (DOG nº 244), á Dirección Xeral de Innovación e Desenvolvemento Pesqueiro, corresponden á Dirección Xeral de Estruturas e Mercados da Pesca.
Segunda.-Conforme o establecido no artigo 78.3º do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, segundo modificación realizada polo artigo 12 da Lei 14/2004, de medidas tributarias e de réxime administrativo, delégase no director xeral de Estruturas e Mercados da Pesca a resolución destas axudas.
Santiago de Compostela, 27 de mazo 2006.
Carmen Gallego Calvar
Conselleira de Pesca e Asuntos Marítimos